Anita het voluit geleef — 12 Desember 1952 tot 7 April 2019 - Mogol Pos
Anita het voluit geleef — 12 Desember 1952 tot 7 April 2019
LEPHALALE — Wyle Anita Basson van Biljon (Louw), gebore 12 Desember 1952, het 'n storie gelos by elke persoon wat haar lewe gekruis het. Sy was anders as ander ma's en 'n "lekker" ouma wat tot met kokipenne op haar kleinkinders geteken het oor wie sy verskriklik erg was. Só sê Amanda Pieterse en Isabeau van Biljon van Heerden oor hulle ma, Anita, wat Sondag 4 April onverwags dood is.
Anita was op pad terug van Bettiesbaai af waar sy saam met haar suster, Isabeau (Abba) Salmon, gekuier het. Volgens inligting het sy reeds sleg gevoel toe sy op OR Tambo-lughawe van die vliegtuig afgeklim het. Die reëling was dat sy met die Gautrein tot in Midrand sou ry waar Abba se seun, Dion, en sy verloofde, Caru, vir haar gewag het.
Anita en haar hele gesin was onlangs almal saam by Sun City. Sy het aangedring dat almal gaan en Gert het aangedring dat daar 'n foto van hulle almal saam geneem moes word. Dié foto is die laaste foto wat geneem is waar die hele gesin saam was
'n Mediese dokter, wat toevallig ook op die Gautrein was, het gesien sy voel nie lekker nie – sy was duiselig en swak – het haar gehelp tot by Midrandstasie waar Caru vir haar gewag en saam met haar geloop het tot by die motor waar Dion vir hulle gewag het.
Hy het haar onmiddellik na 'n mediese sentrum geneem sowat 5 km van die stasie af waar dr Bangaar by Ongevalle aan diens was.
Anita is deur die dokter ondersoek en alhoewel haar bloeddruk laag was, het sy vir die dokter gesê sy het geen hart- of borspyn nie. Nadat die dokter haar volledig ondersoek het, het hy haar op 'n drup gesit en haar laat rus, terwyl hy solank aan 'n ander pasiënt aandag gegee het.
Die ontvangsdame het iets gehoor vanuit die ondersoekkamer waar Anita gelê het en gesien sy reageer nie.
Sy is na die resussitasie-kamer en daar was geen polsslag nie. Die dokters het sowat 'n uur probeer om haar te resussiteer. Dit was 13:45.
Die dokters het bevind dat daar waarskynlik 'n bloedklont deur haar long gegaan het en dit het die hartstilstand veroorsaak.
Anita het skielik, vreedsaam en sonder enige pyn gesterf.
Volgens Anita se sus, Abba, het hulle die week voor haar dood 'n wonderlike tyd saam spandeer by die Van Biljon's se vakansiehuis in Bettiesbaai en Anita was op 'n baie goeie plek in haar lewe.
Anita en Gert is 3 Julie 1976 getroud waarna hulle vir 'n ruk in Nylstroom (Modimolle) gewoon het, voordat hulle na die destydse Ellisras verhuis het. Hulle het op 'n blinde afspraak ontmoet en is kort daarna getroud. Gert het Machauka Lodge gebou en sowat 'n jaar daarna het Anita, op daardie stadium 'n ma met twee klein dogtertjies, die Lodge binne tien jaar tot 'n spogplek uitgebrei.
Haar dogters sê sy was haar lewe lank baie trots daarop.
Sy was belese, was gek oor mooi musiek, waaronder koormusiek, sy het nooit 'n kuier saam met haar vriendinne misgeloop nie en sy het gehou van reis, kunstefeeste bywoon en stories vertel. En sy het haar besigheid met passie bedryf en bestuur.
Haar dood laat 'n groot leemte in die Lephalalegemeenskap.
Anita laat haar man, Gert, dogters Amanda (34) en Isabeau (37), skoonseuns Jannie (36) en Pieter (39), vyf kleinkinders Lillibet (9), Margauz (5), Johannes (2), Gèan (6) en Oliver (3), en haar twee susters agter.
Anita van Biljon se gedenkdiens word Vrydag 12 April om 11:00 vanuit die NG Kerk Albertyn in Lephalale gehou.